
[bookmark: _Hlk166677891]ODGOVOR VLADE REPUBLIKE SLOVENIJE KOMISIJI ZA PREPREČEVANJE KORUPCIJE NA PRIPOROČILO O USTREZNEM RAVNANJU V PRIMERIH, KO FUNKCIONAR V SVOJSTVU OPRAVLJANJA FUNKCIJE DAJE REFERENCE IZDELKOM ALI STORITVAM PONUDNIKOV NA TRGU


Komisija za preprečevanje korupcije Republike Slovenije (v nadaljnjem besedilu: Komisija) je na Vlado Republike Slovenije (v nadaljnjem besedilu: Vlada) naslovila »Priporočilo v zvezi s pripravo usmeritev oziroma pravil za funkcionarje v Vladi Republike Slovenije in ministrstvih glede ustreznega ravnanja v primerih, ko funkcionar v svojstvu opravljanja funkcije daje reference izdelkom ali storitvam ponudnikov na trgu« (v nadaljnjem besedilu: Priporočilo). 

Komisija v obrazložitvi Priporočila navaja, da so funkcionarji ključni pri vzdrževanju zaupanja javnosti v institucije, da se morajo v celoti zavedati svoje vloge in odgovornosti, ki izhajajo iz njihove funkcije ter da se od najvišjih predstavnikov oblasti v Republiki Sloveniji pričakuje nepristranskost pri opravljanju njihovega dela. Sodelovanje funkcionarjev z zasebnimi podjetji ali posamezniki lahko namreč povzroča tveganje za nastanek okoliščin nasprotja interesov pri opravljanju javnih nalog funkcionarja ter lahko ogroža neodvisno delo organov, ki z istimi zasebnimi podjetji ali posamezniki kasneje vstopajo v poslovna razmerja, saj ta lahko izhajajo iz novo zaznanih potreb po nabavi v subjektih javnega sektorja ravno zaradi takšnih aktivnosti funkcionarja. Iz slednjih lahko izhajajo tudi korupcijska tveganja v povezavi z vzpostavljenimi pričakovanji protiuslug ponudnikov v zameno za javno podporo določeni družbi oziroma določenemu proizvodu ali storitvi. Hkrati se lahko s takšnimi ravnanji funkcionarjev v javnosti ustvari vtis, da imajo nekatere gospodarske družbe pri dostopu do funkcionarjev prednost pred drugimi.

Vlada se je s Priporočilom seznanila. Vlada ugotavlja, da slovenska zakonska ureditev že natančno ureja pričakovano ravnanje funkcionarjev v ureditvi specifičnih institutov Zakona o integriteti in preprečevanju korupcije (v nadaljnjem besedilu: ZIntPK), kot tudi v standardih Etičnega kodeksa funkcionarjev v Vladi in ministrstvih (v nadaljnjem besedilu: Kodeks), še posebej v zvezi z vsebino tega odgovora v tretjem standardu Kodeksa »Krepitev zaupanja javnosti«, ki se glasi:

»Funkcionar ravna in se vede tako, da prispeva h krepitvi zaupanja javnosti v svoje delo in integriteto, v delo in integriteto Vlade Republike Slovenije ter organa, v katerem opravlja funkcijo. Funkcionar ravna tako, da ohranja in krepi zaupanje javnosti v poštenost, nepristranskost in učinkovitost opravljanja javnih nalog. Pri opravljanju funkcije ter drugih dejavnosti in del, ki imajo vpliv na opravljanje funkcije, poskrbi, da so njegova ravnanja in dejanja transparentna in nediskriminatorna. Funkcionar se izogiba okoliščinam, v katerih bi lahko zasebni interes kogarkoli postavil pred javnega. Pri uradnem delovanju in zasebnem življenju zavrača neprimerno vplivanje drugih. Ves čas pazi in se izogiba okoliščinam, ko bi z državnim organom, v katerem opravlja funkcijo, neposredno ali posredno poslovala oseba zasebnega prava, katere neposredni ali posredni lastniki, poslovodstvo, prokuristi ali nadzorniki so funkcionarjevi ožji družinski člani, razen če tega zakon izrecno ne dovoljuje.«

Funkcionarji se morajo ves čas zavedati, da imajo kot javne osebnosti večji vpliv in moč in so zato toliko bolj izpostavljeni različnim oblikam vplivanja, kjer se prepletajo različni zasebni kot tudi javni in zasebni interesi, s tem pa imajo funkcionarji še toliko večjo odgovornost za proaktiven pristop pri ohranjanju integritete, neodvisnosti in transparentnosti v vseh vidikih svojega delovanja tako v službenem kot prostem času, s čimer onemogočajo pojavnost korupcijskih tveganj.

Glede na navedeno, Vlada ugotavlja, da ni potrebe po dodatni ureditvi pričakovanega ravnanja funkcionarjev, kljub temu pa ministre opozarja na dosledno spoštovanje določil ZIntPK in Kodeksa tudi v primerih, ko funkcionar v svojstvu opravljanja funkcije daje reference izdelkom ali storitvam ponudnikov na trgu.

